**Követelmények, javítóvizsga, Irodalom 12. évfolyam**

A javítóvizsga követelményei megegyeznek az iskolai minimumkövetelményekkel. Az értékelés rendje: A vizsgán legalább 40%-nak megfelelő pontszámot el kell érni, az elégséges osztályzathoz.

A vizsga írásbeli és szóbeli részből áll.

Az írásbeli ideje 45-60 perc (feladattól függően). Húzott tétel vagy feladatsor kidolgozása.

A szóbeli vizsgarész húzott tétel vagy kapott feladat(sor) témájának ismertetése. Felkészülési idő 0-30 perc (feladattípus alapján), a felelet ideje maximum 15 perc.

A szóbeli felelet három fős bizottság előtt zajlik. A bizottság tagjai közösen értékelnek.

Elvárások:

A tanuló

• Tudjon világos felépítésű szöveget alkotni a mindennapi élet problémáiról, irodalmi élményekről szóban és írásban.

• Próbálja meg értelmezni nyelvtörténeti és irodalomtörténeti tanulmányok birtokában az olvasott irodalmi és nem irodalmi művek társadalmi-történelmi hátterét és a szöveg jelentését.

• Tudjon értekezést és esszét írni megfelelő helyesírással, nyelvhelyességgel egyéni stílusban.

• Legyen képes a megnyilatkozás témájának és céljának megfelelő, önálló, hiteles szóbeli előadásra, ismertetésre, összegzésre.

• Tudjon összevetni különböző korokban keletkezett alkotásokat tematikai, poétikai szempontból.

• Tájékozódjon tanári segítséggel a kortárs irodalmi nyilvánosságban, az irodalmi ismeretterjesztés műfajaiban, a televíziós, a filmes adaptáció néhány kérdésében, a nyomtatott és elektronikus ismeretterjesztő információforrásokban.

• Bővítse az elemzési jártasságot a tanult szövegtani, jelentéstani, stilisztikai, retorikai ismeretekkel.

• Tudja bemutatni az olvasott, látott művekhez kapcsolódóan az egyes korok színházát.

• Legyen képes életművek és műalkotások gondolati, tematikus, motivikus összevetésére.

• Törekedjen a kortárs kultúrában való önálló tájékozódásra. Tájékozódjon a régió, a település kulturális, irodalmi hagyományaiban a helyi kultúraközvetítő intézmények körében.

• Tudja bemutatni néhány példával az irodalom határterületeit: műveket és műfajokat, amelyeknek érintkezési pontjai vannak más művészetekkel.

• Ismerje az avantgárdot és irányzatait.

• Ismerje legalább két szerző egy-egy művét a 20. századi világirodalomból, és ismerjen legalább egy drámai alkotást, egy kiemelkedő lírikus egy-két művét.

• Tudja, melyek József Attila életművében a jellemző témák és motívumok, ismerje pályaszakaszait, tudja elemezni legalább négy-öt művét tematikai változatosságban.

• Ismerje Radnóti Miklós költői portréját, tudja elemezni három művét, legyen köztük egy ekloga.

• Legyen tisztában a 20. századi magyar szerzők életművének jellegével, az alkotók portréjával, szerepével a magyar irodalom történetében. Ismerje Szabó Lőrinc, Weöres Sándor, Pilinszky János egy-két művét, Márai Sándor vagy Ottlik Géza egy regényét vagy egy kisprózáját.

• Legyen tisztában az adott 20. századi alkotók látásmódjával, szerepével a magyar irodalomban. Ismerje Illyés Gyula egy művét, továbbá Németh László egy művét, Nagy László egy-két művét, Örkény István néhány alkotását (Tóték mindenképpen!); egy esszérészletet Illyés Gyula vagy Németh László műveiből.

• Ismerjen műveket, műrészleteket a kortárs hazai és határon túli magyar irodalomból legalább egy szerzőtől.

• Ismerjen legalább egy regényt a 20. század második felének magyar irodalmából.

• Tudja reprodukálni a következő irodalomelméleti fogalmakról tanult alapvető ismereteket:

*avantgárd, kubizmus, futurizmus, expresszionizmus, dadaizmus, szürrealizmus, konstruktivizmus, komplex kép, létösszegzés, időszembesítés, önmegszólítás, posztmodern, családregény, objektív líra, abszurd, epikus színház, egyperces novella, újnépiesség, újklasszicizmus, létértelmező vers, szerepvers, ekloga, irodalmi szociográfia, intertextualitás, erdélyi irodalom, emigráns irodalom, regionalitás, interkulturalitás, kulturális emlékezet, populáris kultúra, kultusz, filmes adaptáció.*

• Legyen képes teljes művek és részletek szöveghű felidézésére (versek).

Tematikusan, tananyag szerint:

• Az avantgard

• A modernség világirodalmából (Th. Mann, Kafka, Hemingway, Camus)

• A modernség drámairodalmából (Brecht, Dürrennmatt)

• József Attila költészete

• Radnóti Miklós költészete

• Szabó Lőrinc költői világa

• Németh László pályája

• Illyés Gyula pályája

• Örkény István (Tóték, egyperces novellák)

• Weöres Sándor, Pilinszky János, Nemes Nagy Ágnes, Nagy László költészete

• Kertész Imre Sorstalanság